Der har angiveligt været interesse fra udlandet, men alligevel er det lykkes Frederikshavn White Hawks at nå til enighed med Nicolai Meyer om en kontraktforlængelse. - Vi ved, der har været interesse fra udlandet, så derfor er vi naturligvis ekstra stolte af, at han har valgt endnu en sæson i den hvide trøje, skriver klubben i en pressemeddelelse. Nicolai Meyer har tidligere spillet i Sverige, og de seneste to sæsoner har han været en profil i Frederikshavn. - Der har været lidt snak om et udlandseventyr, og min agent og jeg har da snakket en del om det. Vi følte, det var bedre at bygge videre på sidste sæson her i Frederikshavn, da jeg stadig er ung og har brug for spilletid. Jeg er jo fra Frederikshavn, så derfor er det her, jeg helst vil spille i Danmark, siger Nicolai Meyer ifølge klubbens pressemeddelelse.

Referat:
Frederikshavn White Hawks har forlænget kontrakten med Nicolai Meyer, som bliver i det nordjyske endnu et år.